Document ID: 32010R1266

A BIZOTTSÁG 1266/2010/EU RENDELETE
(2010. december 22.)
a 2007/68/EK irányelvnek a borokra vonatkozó címkézési előírások tekintetében történő módosításáról
(EGT-vonatkozású szöveg)
AZ EURÓPAI BIZOTTSÁG,
tekintettel az Európai Unió működéséről szóló szerződésre,
tekintettel az élelmiszerek címkézésére, kiszerelésére és reklámozására vonatkozó tagállami jogszabályok közelítéséről szóló, 2000. március 20-i 2000/13/EK európai parlamenti és tanácsi irányelvre (1) és különösen annak 21. cikkére,
mivel:
(1)
A 2007/68/EK bizottsági irányelv (2) módosítja a 2000/13/EK irányelv IIIa. mellékletében szereplő jegyzéket, feltüntetve azokat az összetevőket, amelyeket az élelmiszerek címkéjén fel kell tüntetni, mivel mellékhatást válthatnak ki a rájuk érzékeny személyekben; létrehoz továbbá egy olyan jegyzéket, mely a IIIa. mellékletben szereplő összetevőkből származó egyes olyan összetevőket tartalmazza, amelyek tudományos bizonyítékok alapján bizonyos körülmények között valószínűleg nem váltanak ki mellékhatást, és ezért mentesülnek a címkézési előírások alól. Az irányelv ezenkívül hatályon kívül helyezi a 2000/13/EK irányelv IIIa. mellékletének hatálya alól ideiglenesen kizárandó élelmiszer-összetevők és anyagok jegyzékének megállapításáról szóló, 2005. március 21-i 2005/26/EK bizottsági irányelvet (3).
(2)
Mivel a címkézési előírások változása kihat az iparágra, főleg a kis- és középvállalkozásokra, amelyeknek az új címkézési előírásokra való zökkenőmentes átállásához adaptációs időre van szükségük, a 2007/68/EK irányelv az új szabályok alkalmazásának megkönnyítése érdekében átmeneti intézkedéseket ír elő, amelyek a készletek kimerüléséig engedélyezik azoknak a 2009. május 31. előtt forgalomba hozott és felcímkézett élelmiszereknek a forgalmazását, amelyek megfelelnek a 2005/26/EK irányelvnek.
(3)
A 415/2009/EK bizottsági rendelet (4)2010. december 31-ig meghosszabbította az átmeneti intézkedések által előírt átmeneti időszakot a 479/2008/EK tanácsi rendelet (5) IV. mellékletében meghatározott borokra vonatkozóan.
(4)
A 479/2008/EK rendelet hatályon kívül helyezését követően a borok fogalommeghatározását jelenleg az 1234/2007/EK tanácsi rendelet (6) XIb. melléklete tartalmazza. Így az említett mellékletre kell hivatkozni.
(5)
A 2000/13/EK irányelv 6. cikke (11) bekezdése első albekezdésének megfelelően a IIIa. mellékletben foglalt jegyzéket rendszeresen felülvizsgálják, és szükség esetén a legújabb tudományos ismeretek alapján frissítik.
(6)
A borágazat új tudományos felméréseket végzett a tejből, illetve tojásból kinyert, a borkészítés során derítőanyagként használt kazein és ovalbumin allergiakeltő hatásának vizsgálatára. A kérelmező szerint az e tanulmányok alapjául szolgáló új tudományos adatok rámutatnak, hogy a helyes előállítási gyakorlatnak megfelelően kazeinnel és ovalbuminnal derített borok valószínűleg nem váltanak ki mellékhatást a tejre vagy tojásra allergiás személyeknél.
(7)
2010. június 8-án és július 19-én a Nemzetközi Szőlészeti és Borászati Szervezet mentesítést kért a borkészítés során derítési segédanyagként használt kazeinre és ovalbuminra vonatkozó címkézési előírások alól.
(8)
2010. július 14-én és 30-án a Bizottság kérelmet nyújtott be az EFSA-hoz az említett anyagokra vonatkozó tudományos szakvélemények kikérése céljából.
(9)
A címkézési előírások változása miatt a gazdasági szereplőkre nehezedő felesleges terhek elkerülése érdekében az EFSA tudományos vizsgálatának megjelenéséig el kell halasztani a 2007/68/EK irányelv borágazatra történő kötelező alkalmazását.
(10)
Következésképpen a 2007/68/EK irányelv 3. cikkének - átmeneti időszakot megállapító - (3) bekezdésében szereplő időpontot 2012. június 30-á ban kell megállapítani az ezen időpont előtt forgalomba hozott vagy felcímkézett borokra a készletek kimerüléséig, feltéve, hogy a borok megfelelnek a korábban hatályban lévő rendelkezéseknek, vagyis a 2005/26/EK irányelv rendelkezéseinek.
(11)
A 2007/68/EK irányelvet ezért ennek megfelelően módosítani szükséges.
(12)
Az e rendeletben előírt intézkedések összhangban vannak az Élelmiszerlánc- és Állategészségügyi Állandó Bizottság véleményével, és sem az Európai Parlament, sem a Tanács nem ellenezte őket,
ELFOGADTA EZT A RENDELETET:
1. cikk
A 2007/68/EK irányelv 3. cikkének helyébe a következő szöveg lép:
„A tagállamok engedélyezik a 2005/26/EK irányelv rendelkezéseinek megfelelő, 2012. június 30. előtt forgalomba hozott vagy felcímkézett, az 1234/2007/EK rendelet XIb. mellékletében meghatározott borok forgalomba hozatalát a készletek kimerüléséig.”
2. cikk
Ez a rendelet az Európai Unió Hivatalos Lapjában való kihirdetésének napján lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2010. december 22-én.

Labels: 0
3
17